stanford-oval/wikipedia huggingface dataset:
Jari Matinlauri

Jari Tuomas Kristian Matinlauri (s. 5. helmikuuta 1978 Oulainen) on entinen suomalainen kestävyys- ja keskimatkojen juoksija sekä maastojuoksija.  Urallaan hän edusti nuoruudessaan Vihannin Urheilijoita ja aikuisiässä Lahden Ahkeraa.
Matinlauri voitti Pohjoismaiden mestaruuden maastojuoksussa vuosina 2001 ja 2002. Lisäksi Matinlauri voitti 5 000 metrin juoksun Suomen mestaruuden vuosina 2003 ja 2004 sekä 10 000 metrin vuosina 2002 ja 2004. Maastojuoksussa hän on Suomen mestari lyhyeltä radalta vuonna 2003 ja pitkältä radalta 2002. Hallikisoissa hän voitti SM-kultaa vuonna 2000 1 500 ja 3 000 metrillä.
3 000 metrillä Matinlauri juoksi Helsingissä GP-kisoissa 18. elokuuta 2003 ajan 7.50,54, jolla hän on matkan kaikkien aikojen kymmenenneksi nopein suomalaisjuoksija. Matinlaurin ennätys 5 000 metrillä on 13.49,49 ja 10 000 metrillä 29.13,76.
Matinlauri lopetti aktiiviuransa vuonna 2007.
Johan Harju

| Johan Harju |
| --- | --- |

Henkilötiedot
Syntynyt: 15. toukokuuta 1986 (ikä 38) Ylitornion kunta, Ruotsi
Kansalaisuus:   Ruotsi
Jääkiekkoilija
Lempinimi:  Hajen
Pelipaikka:  keskushyökkääjä
Maila:  vasen
Pituus:  190 cm
Paino:  95 kg
Pelinumero:  90
Pelaajaura
Pääsarjaura:  2004–
Aik. seurat:  Luleå HF (SEL/SHL) Dinamo Moskova (KHL) Norfolk Admirals (AHL) Tampa Bay Lightning (NHL) Brynäs IF (SEL/SHL) Jokerit (KHL) HC Pardubice (ČEL) MODO Hockey (Allsv.) Jukurit (SML) HC Pustertal (ICEHL)
NHL-varaus:  167. varaus, 2007 Tampa Bay Lightning
Per Johan Harju (s. 15. toukokuuta 1986 Ylitornion kunta, Ruotsi) on ruotsalainen uransa lopettanut jääkiekkoilija. Hän oli pelipaikaltaan keskushyökkääjä, mutta Harju osasi pelata myös laidassa. Hän pelasi suurimman osan urastaan kotimaassaan Elitserienissä/SHL:ssä Luleå HF:n ja Brynäs IF:n joukkueissa, joissa Harju pelasi yhteensä 582 runkosarjaottelua tehopistein 164+129=293 ja 62 playoff-ottelua tehopistein 15+12=27. Hän toimi Luulajan kapteenina vuosina 2015–2017. Harju pelasi myös kymmenen NHL-ottelua Tampa Bay Lightningissa kaudella 2010–2011. Hän pelasi urallaan myös KHL:ssä, Tšekissä, Italiassa ja Suomessa. Harju voitti myös MM-pronssia vuosina 2009 ja 2010.
Ura > Seuraura > KHL ja Dinamo Moskova 2009–2010

Kaudeksi 2009–2010 Harju siirtyi KHL-seura Dinamo Moskovaan yhdessä hänen kanssaan Övertorneå HF:n junioreista asti pelanneen Linus Omarkin kanssa. Hän pelasi siellä 55 runkosarjaottelua tehopistein 4+14=18 ja kaksi playoff-ottelua tehden yhden maalin.
Ura > Seuraura > NHL-sopimus Tampa Bay Lightningiin

Huhtikuussa 2010 Harju teki vuoden mittaisen NHL-tulokassopimuksen Tampa Bay Lightningin kanssa. Hän aloitti kauden 2010–2011 AHL-joukkue Norfolk Admiralsissa, jossa hän pelasi suurimman osan kaudestaan tehden 64 runkosarjaottelussa tehot 23+30=53 ja kuudessa playoff-ottelussa yhden maalin. Harju oli runkosarjassa joukkueen kolmanneksi paras pistemies. Hän pelasi kauden aikana myös AHL:n tähdistöottelussa. Harju pelasi kauden aikana Lightningin NHL-joukkueessa kymmenen runkosarjaottelua tehopistein 1+2=3. Hän teki NHL-debyyttinsä 12. marraskuuta 2010 vieraissa Pittsburgh Penguinsia vastaan. Harju sai ottelussa jääaikaa 10.54 minuuttia ja hänelle merkittiin teholukema –1. Harju keräsi ottelussa yhden kahden minuutin jäähyn koukkaamisesta. NHL-uransa avausmaalin hän teki kuudennessa ottelussaan 7. joulukuuta 2010 Calgary Flamesin Miikka Kiprusoffin taakse.
Ura > Seuraura > Paluu Elitserieniin

Harju palasi kaudeksi 2011–2012 vuoden mittaisella sopimuksella Luleå HF:n Elitserien-joukkueeseen. Hän oli 15 osumallaan joukkueen toiseksi paras maalintekijä. Kausi oli hänelle kuitenkin raskas, eikä Harju juuri missään vaiheessa sopeutunut kunnolla päävalmentaja Jonas Rönnqvistin pelijärjestelmään. Kauden jälkeen hän jätti Luulajan ja teki toukokuussa 2012 kaksivuotisen sopimuksen Brynäs IF:n kanssa. Harju oli kaudella 2012–2013 joukkueen paras maalintekijä 18 osumallaan, joilla hän jakoi Elitserienin maalipörssin kuudennen sijan neljän muun pelaajan kanssa. Kaudella 2013–2014 Harju oli Brynäsin paras maalintekijä 19 osumallaan ja hän sijoittui SHL:n (ent. Elitserien) maalipörssissä kymmenenneksi.
Ura > Seuraura > Siirto Jokereihin ja paluu Luulajaan

Kaudeksi 2014–2015 Harju siirtyi kaksivuotisella sopimuksella KHL:n laajennusseura Jokereihin. Hänen kanssaan joukkueeseen siirtyi myös neljän muualla vietetyn kauden jälkeen Harjun lapsuudenystävä Linus Omark. Harjun oli kuitenkin vaikea löytää sopivaa roolia joukkueesta ja lopulta hänen sopimuksensa purettiin yhteisymmärryksessä tammikuussa 2015. Samana päivänä Harjun uutisoitiin palaavan palaavan Luleå HF:ään pitkällä, kevääseen 2019 asti ulottuvalla sopimuksella. Harju oli kevään 2015 pudotuspeleissä kolmella osumallaan joukkueen paras maalintekijä Johan Forsbergin kanssa. Kaudeksi 2015–2016 hänet nimettiin Luulajan kapteeniksi. Kaudella 2016–2017 Harju oli joukkueen paras pistemies ja syöttäjä tehoilla 8+18=26. Kaudeksi 2017–2018 hän siirtyi Luulajan varakapteeniksi. Harju oli tehoilla 13+13=26 joukkueen kolmanneksi paras maalintekijä Robin Kovácsin ja Einar Emanuelssonin kanssa sekä neljänneksi paras pistemies Emanuelssonin kanssa.
Ura > Seuraura > Kiertolaisuus Tšekissä, ICEHL:ssä ja Suomessa

Syyskuussa 2019 Harju siirtyi loppukauden 2019–2020 kattavalla sopimuksella Tšekin Extraligan HC Pardubiceen. Joulukuussa 2020 hän siirtyi alustavasti uudenvuodenaattoon asti kestävällä sopimuksella HockeyAllsvenskan-joukkue MODO Hockeyn paitaan oltuaan ilman sopimusta alkukauden 2020–2021. Lyhyen sopimuksensa päätyttyä Harju teki seuran kanssa loppukauden kattavan jatkosopimuksen. Hän nousi kauden aikana myös MODO:n kapteenistoon. Harju oli joukkueen kolmanneksi paras pistemies tehoilla 10+22=32.
Harju siirtyi kaudeksi 2021–2022 vuoden mittaisella sopimuksella monikansallisen ICE Hockey Leaguen italialaisjoukkue HC Pustertal-Val Pusteriaan. Hän nousi joukkueen varakapteeniksi. Harju voitti Pustertalin sisäisen pistepörssin tehoilla 19+26=45, joilla jakoi liigan maalipörssin kahdeksannen sijan HC Innsbruckin Tim McGauleyn, Fehérvár AV19:n Anže Kuraltin ja EC Salzburgin Ty Loneyn kanssa sekä pistepörssin kymmenennen sijan Vienna Capitalsin Nicolai Meyerin kanssa.
Lokakuussa 2022 Harju siirtyi loppukauden 2022–2023 kattavalla ja 7. marraskuuta asti kestävän tryoutin sisältävällä sopimuksella SM-liigajoukkue Mikkelin Jukureihin. Tämän jälkeen hänen koeaikaansa jatkettiin kolmella viikolla 27. marraskuuta asti. Päivää ennen koejakson päättymistä Jukurit vahvisti, että Harjun sopimusta ei jatketa. Samana päivänä hänen uutisoitiin palaavan loppukaudeksi ICEHL-joukkue HC Pustertaliin.
Harju vahvisti lokakuussa 2023 lopettavansa pelaajauransa ja aloittaneensa työt pankissa.
Ura > Maajoukkueura

| Mitalit> Maa:   Ruotsi.Miesten jääkiekko.MM-kilpailut  | Mitalit> Maa:   Ruotsi.Miesten jääkiekko.MM-kilpailut  | Mitalit> Maa:   Ruotsi.Miesten jääkiekko.MM-kilpailut  | Maa:   Ruotsi> Miesten jääkiekko. |
| --- | --- | --- | --- |
|  Pronssia | Sveitsi 2009 | jääkiekko |  |
|  Pronssia | Saksa 2010 | jääkiekko |  |
Harju edusti Ruotsia MM-kilpailuissa vuosina 2009 ja 2010, joista molemmat turnaukset päättyivät pronssiin. Yhteensä hän pelasi 70 A-maaottelua tehopistein 18+17=35. Harju teki A-maajoukkuedebyyttinsä 29. maaliskuuta 2007 Budapestissä Unkaria vastaan. Hän avasi maalitilinsä A-maajoukkueessa seuraavassa heti kahdella osumalla ottelussa 30. maaliskuuta 2007 Debrecenissä Unkaria vastaan. Harju keräsi Ruotsin 1–7-voittoon päättyneessä ottelussa myös yhden syöttöpisteen.
Harju on pelannut myös 11 nuorten ja yhdeksän poikien maaottelua.
Muuta

Harjun pikkuveli Jonatan pelaa hyökkääjänä Allsvenskan-joukkue Tingsryds AIF:ssä. Veljesten isoäiti on suomalainen, vanhemmat puhuvat suomea, ja Johan osasi itsekin vielä lapsena suomea.
Jonas W. Karlsson

Jonas W. Karlsson (s. 10. toukokuuta 1987) on suomenruotsalainen tuottaja, säveltäjä ja sanoittaja. Hänet tunnetaan Elokuu-yhtyeen jäsenenä, jonka hän perusti yhdessä reggaeartisti Nopsajalan sekä rap-artisti Junon kanssa.
Karlssonin sisko Pernilla Karlsson voitti ensimmäisen Uuden Musiikin Kilpailun ja edusti Suomea Euroviisuissa vuonna 2012. Kilpailukappale När jag blundar on Jonas Karlssonin säveltämä ja sanoittama.
Karlsson on tuottanut ja tehnyt kappaleita myös muun muassa Kasmirille, Anna Abreulle, Redramalle, Pernilla Karlssonille sekä Tuulille. Hän on tuottanut Anna Abreun viimeisimmän levyn V ja ollut mukana tuottamassa Kasmirin esikoisalbumia AMK Dropout.
Karlsson on kirjoittajana Elements Musicin listoilla.
Diskografia > Elokuu > Albumit

Hääväki saapuu (2012)
Pöytä on katettu (2013)
Diskografia > Elokuu > Singlet

"Soutaa huopaa" (Hääväki saapuu, 2012)
"Saatilla" (Hääväki saapuu, 2012)
"Kullankaivaja" (Hääväki saapuu, 2012)
"Tänään lähtee" (Pöytä on katettu 2013)
"Valvoo" (Pöytä on katettu 2013)
Diskografia > Kirjoittajana/Tuottajana

2011: Redrama – F.R.E.E(Co-Write, Production) Single
2012: Pernilla Karlsson – När jag blundar (Co-Write, Tuotanto, Euroviisut 2012) Single
2012: Tuuli – Salaisuudet (Tuotanto) Album
2014: Kasmir - #WOWWOWWOW (Co-write) Single
2014: Anna Abreu - Ra-ta ta-ta (Co-write) Single
2020: John Legend - U Move, I Move f. Jhene Aiko (Tuotanto, Co-write) Single
Jukka Rauhala

| Jukka Rauhala> Henkilötiedot |
| --- | --- |
Syntynyt: 1. maaliskuuta 1959 (ikä 65) Muurame
Kansalaisuus:   Suomi
Uran tiedot
Laji:  vapaapaini
| Mitalit> Maa:   Suomi.Miesten vapaapaini. Olympialaiset  | Mitalit> Maa:   Suomi.Miesten vapaapaini. Olympialaiset  | Mitalit> Maa:   Suomi.Miesten vapaapaini. Olympialaiset  | Maa:   Suomi> Miesten vapaapaini. |
| --- | --- | --- | --- |
|  Pronssia | Los Angeles 1984 | 68 kg |  |
Jukka Matti Rauhala (s. 1. maaliskuuta 1959 Muurame) on suomalainen diplomi-insinööri, aikaisemmin vapaapainija ja olympiamitalisti. Olympiapronssin lisäksi hän voitti yhdeksän Suomen mestaruutta. Rauhala on viimeisin suomalainen vapaapainissa olympiamitalin voittanut urheilija.
Elämä ja ura

Rauhala syntyi Muuramessa 1. maaliskuuta 1959 ja muutti muun perheen kanssa isänsä työpaikan perässä Teuvalle nelivuotiaana, ensin Komsiin ja sitten kirkonkylälle. Rauhala aloitti painin viisivuotiaana, ja hän kasvoi pikkuveljensä Pekan kanssa Suomen vapaapainin huipulle jo nuorena. He harjoittelivat muun muassa paikallisen nuorisoseuran näyttämöllä, ja painin ohella Rauhala harrasti myös muun muassa maastohiihtoa ja yleisurheilua. Perhe oli urheilutaustainen ja harjoittelua tukeva, mutta Rauhalan omien sanojen mukaan tärkeää oli myös hänen sisäinen motivaationsa kehittyä painijana. Painiin Rauhala keskittyi 14-vuotiaana. 1970-luvun lopulla hän suoritti varusmiespalveluksensa ja muutti sitten Espoon Otaniemeen opiskelemaan diplomi-insinööriksi. Myös Pekka-veli muutti pääkaupunkiseudulle lääkärinopintojensa perässä, ja veljekset jatkoivat toisiensa harjoituskumppaneina. He edustivat koko uransa ajan Rivakkaa.
Teuvan Rivakan nuorukaiset voittivat ensimmäiset Suomen mestaruutensa jo 1976, ja 1980-luvun alkaessa he astelivat arvokisamolskille. Pekka kipusi arvokisoissa palkintokorokkeelle useammin, mutta Jukasta tuli perheen olympiamitalisti: Los Angelesin olympiakisoissa 1984 kotiintuomisena oli pronssimitali vapaapainin 68 kilon sarjasta. Pronssiottelussa hän sai luovutusvoiton japanilaisesta Masakazu Kamimurasta tämän loukkaannuttua.
MM-kisoissa Jukka Rauhala sijoittui parhaimmillaan viidenneksi ja EM-kisoissa kolmasti neljänneksi. SM-kisoissa hän jäi hopealle vain kerran, vuonna 1980, jolloin Kari Övermark oli parempi. Veljeänsä Pekkaa vastaan hän paini SM-kisoissa vain kerran, 57-kiloisten sarjassa vuonna 1977, ja tuolloin Jukka osoittautui vahvemmaksi.
Jukka ja Pekka Rauhalan isä Veikko Rauhala on painin moninkertainen SM-mitalisti ja on toiminut poikiensa valmentajana. Poikien setä Kalervo Rauhala on painin olympiamitalisti.
Elämä ja ura > Työura

2010– Director, Technopolis Services, Member of the Management Team, Technopolis Plc
2004–2009 General Partner, Nordic Venture Partners, Helsinki, Stockholm and Copenhagen
2002–2004 Partner, Danske Venture Partners
1999–2002 Director Sales & Marketing, Director and General Manager for Mobile Internet Customer Operations, Director and General Manager for Mobile Software & Integration, Nokia Networks, Finland
1996–1999 Solution Business Manager, Head of Sales & Marketing, Hewlett-Packard Asia-Pacific, Singapore
1990–1996 Marketing Manager, Country Professional Services Business Manager, Sales Manager, Hewlett-Packard, Finland
1989–1990 Associate Consultant, McKinsey & Company, Helsinki and Stockholm Office
1985–1989 Systems Engineer, District Manager, Hewlett-Packard, Finland
1984–1985 Business Analyst, OKO Bank Finland
Vuodesta 2002 lähtien Rauhala on toiminut pääomasijoittajana muun muassa startup-yritysten parissa. Tätä ennen hän työskenteli kansainvälisissä yrityksissä.
Koulutus

1980–1985 Master of Science in Technology (1985), Helsinki University of Technology with main subjects on Industrial Economics and Computer Sciences
Johtamiskoulutus
1985–1988 Several Hewlett-Packard training programs on IT Technology and Business & People Management
1989 Executive MBA training sponsored by McKinsey & Co in Lausanne, Swizerland and in Boston, USA
1990–1998 Several HP Sales Management and Consulting Business Management training programs
2000 Nokia Panorama management training program
Luottamustoimet

Suomen Olympiakomitean hallituksessa 1993–1996 urheilijajäsenenä
2008–2017 Hallituksen puheenjohtaja Suomen Painiliitto
1988–1996 Hallituksen jäsen Suomen Painiliitto
1992– Hallituksen puheenjohtaja (2006–) ja hallituksen jäsen (1992–) Kuortaneen urheiluopisto
2008–? Hallituksen puheenjohtaja Kilpa- ja Huippu-urheilun tutkimuskeskus (KIHU)
2008– Olympiakomitean hallituksen jäsen
1992–1996 olympiakomitean hallituksen jäsen
Urheilun saavutuksia

olympiapronssia Los Angelesissa 1984 (sarja 68 kg)
MM-kisoissa viides Budapestissa 1986
EM-kisoissa neljäs 1981, 1986 ja 1987, viides 1982 sekä kuudes 1984.
SM-kultaa 1976 (sarja 52 kg), 1977 (sarja 57 kg), 1978–1979 (sarja 62 kg) sekä 1981–1983 ja 1985–1986 (sarja 68 kg)
SM-hopeaa 1980 (sarja 68 kg)
Jänijärvi

| Jänijärvi |
| --- | --- |
Valtiot:  Suomi
Maakunnat:  Kanta-Häme
Kunnat:  Tammela
Koordinaatit:  60°51′23″N, 23°41′17″E
Vesistöalue ja valuma-alueen tietoja
Päävesistöalue:  Kokemäenjoen vesistö (35)
Valuma-alue:  Jänhijoen valuma-alue (35.97)
Laskujoki:  Peräjoki eli Jänhijoki 
Järvinumero:  35.973.1.001
Mittaustietoja
Pinnankorkeus:  110,5 m 
Rantaviiva:  7,441 km 
Pinta-ala:  0,8167 km² 
Tilavuus:  0,0128004 km³ 
Keskisyvyys:  1,57 m 
Suurin syvyys:  4,6 m 
Valuma-alue:  59,41 km² 
Keskivirtaama:  0,36 m³/s (MQ) 
 fiJänijärvi 
Jänijärvi  on Kanta-Hämeessä Tammelassa sijaitseva järvi, joka kuuluu Kokemäenjoen vesistössä Loimijoen valuma-alueella olevaan Jänhijoen valuma-alueeseen.
Maantiede

Järven pinta-ala on 82 hehtaaria ja sen pituus on 3,1 kilometriä ja leveys 450 metriä. Järvi on luoteis-kaakko-suuntainen. Järveen laskee metsä- ja suo-ojia eri suunnilta. Suurin tulojoki on Heinijoki, joka tuo Jänhijoen valuma-alueen yläosan vedet Heinijärvestä Jänijärveen. Järven luusua sijaitsee järven luoteisrannalla, josta saa alkunsa 27 kilometriä pitkä Jänhijoki, joka alkaa kuitenkin Peräjoen nimisenä.
Järven rantaviiva on 7,4 kilometriä pitkä ja ranta on pääosin moreeni- ja kalliopohjaista metsämaastoa. Järven pohjoisosaan rajautuu peltomaata ja sen eteläpuolella on laaja ojitettu Kärjensuo. Etenkin järven itärannoilla on runsaasti loma-asuntoja (lähes sata asuntoa ). Tammelan ja Forssan välinen raja kulkee järven länsipuolella lähimmillään 400 metrin päässä.
Luonnontila ja säännöstely

Järven vedenlaatua on tutkittu vuosina 1975−2009 kahdesta mittauspaikasta. Näiden havaintojen mukaan vesi on humuspitoista ja tummaa. Järvi luokitellaan reheväksi ja talvisin veden happipitoisuudet alenevat ja fosforipitoisuudet kasvavat.
Järven luusuaan suunnitellaan pohjapatoa hillitsemään vedenkorkeuden suuria vaihteluita.
Virkistys

Järvessä harrastetaan veneilyä ja virkistyskalastusta. Järvellä on toteutettu hoitokalastusta, jolla on poiustettu suuri määrä pikkukalaa. Siihen on istutettu planktonsiikaa ja järvisiikaa.
Vuoden 2012 koekalastuksella havaittiin seuraavat kalalajit: ahven, hauki, kuha, siika, salakka, pasuri ja lahna.
Jouni Haikonen

Jouni Haikonen on suomalainen entinen koripalloilija. Haikonen voitti pelaajaurallaan kolme Suomen mestaruutta Helsingin NMKY:n paidassa vuosina 1984, 1985 ja 1987. Hän on ensimmäinen pelaaja Suomen koripallomaajoukkueessa, joka on onnistunut kolmen pisteen heitossa maaottelussa. Ensimmäisessä maaottelussaan hän heitti 19 pistettä, joka on historian toiseksi paras maaotteludebyytti.
Jouni Gröndahl

Jouni Gröndahl (s. 1938) on turkulainen entinen jalkapalloilija ja jääkiekkoilija, pelipaikaltaan maalivahti.
Gröndahl pelasi Turun Palloseurassa ajalle tyypillisesti niin jalkapalloa kuin jääkiekkoakin, tosin jääkiekossa hänen roolinsa oli pääasiassa varamaalivahtina vuosina 1956–1958. Jalkapallossa Gröndahl pelasi TPS:ssä vuosina 1957–1970 kaikkiaan 383 ottelua, joista 206 pääsarjassa. Hän voitti joukkueessa Suomen mestaruuden vuonna 1968, yhden SM-hopean sekä kaksi -pronssia. Hän kuului myös 1960-luvulla Suomen A-maajoukkueeseen.
Jay McClement

| Jay McClement |
| --- | --- |

Henkilötiedot
Syntynyt: 2. maaliskuuta 1983 (ikä 41) Kingston, Ontario, Kanada
Kansalaisuus:   Kanada
Jääkiekkoilija
Pelipaikka:  keskushyökkääjä
Maila:  vasen
Pituus:  185 cm
Paino:  91 kg
Seura
Seura:  Carolina Hurricanes
Sarja:  NHL
Pelinumero:  18
Pelaajaura
Pääsarjaura:  2005–
Aik. seurat:  Worcester IceCats (AHL) Peoria Rivermen (AHL) St. Louis Blues (NHL) Colorado Avalanche (NHL) Toronto Maple Leafs (NHL)
NHL-varaus:  57. varaus, 2001 St. Louis Blues
| Mitalit> Maa:   Kanada.Miesten jääkiekko.MM-kilpailut  | Mitalit> Maa:   Kanada.Miesten jääkiekko.MM-kilpailut  | Mitalit> Maa:   Kanada.Miesten jääkiekko.MM-kilpailut  | Maa:   Kanada> Miesten jääkiekko. |
| --- | --- | --- | --- |
|  Kultaa | Venäjä 2007 | jääkiekko |  |
Jay McClement (s. 2. maaliskuuta 1983 Kingston, Ontario, Kanada) on kanadalainen jääkiekkoilija, pelipaikaltaan keskushyökkääjä. Hän edustaa NHL-seura Carolina Hurricanesia.
Ura > Juniorivuodet

Ennen ammattilaisuraansa McClement pelasi vuodet 1997–1999 Ontario Provincial Junior A Hockey Leaguen (OPJHL) Kingston Voyageursissa ja vuodet 1999–2003 Ontario Hockey Leaguen (OHL) Brampton Battalionissa. Hän pelasi OHL-urallaan kaikkiaan 235 runkosarjaottelua, joissa teki yhteensä 182 tehopistettä (91 maalia ja 91 syöttöpistettä), ja 26 pudotuspeliottelua, joissa teki 17 tehopistettä (seitsemän maalia ja kymmenen syöttöpistettä). Eniten pisteitä hän teki kaudella 2001–2002, jolla hän oli joukkueensa toiseksi paras pisteidentekijä Adam Henrichin jälkeen tehtyään 55 tehopistettä (26 maalia ja 29 syöttöpistettä) 61:ssä runkosarjaottelussa.
Ura > Ammattilaisura

McClement sai NHL-varauksen, kun St. Louis Blues varasi hänet 57. vuorolla kesän 2001 varaustilaisuuden toisella kierroksella. Hän teki ammattilaisdebyyttinsä keväällä 2003, jolloin hän pelasi yhden AHL-pudotuspeliottelun Bluesin silloisessa farmiseurassa Worcester IceCatsissä. Kaudet 2003–2004 ja 2004–2005 hän pelasi kokonaan AHL:ssä ja oli jälkimmäisellä IceCatsin paras pistemies tehtyään 51 tehopistettä, 17 maalia ja 34 syöttöpistettä, 79:ssä runkosarjaottelussa.
McClement on pelannut NHL:ssä kaudesta 2005–2006 alkaen. Ensimmäisen NHL-ottelunsa hän pelasi 5. lokakuuta 2005, jolloin St. Louis Blues kohtasi Detroit Red Wingsin. Hän pelasi tulokaskaudellaan 67:ssä NHL-ottelussa ja teki 27 tehopistettä, kuusi maalia ja 21 syöttöpistettä. McClement pelasi kauden aikana myös 11 runkosarja- ja neljä pudotuspeliottelua Peoria Rivermenissä AHL:ssä.
Kaudesta 2006–2007 eteenpäin McClement on pelannut kokonaan NHL:ssä ja ensimmäiset NHL:n pudotuspeliottelunsa hän pelasi keväällä 2009. McClement tunnetaan hyvänä puolustavana hyökkääjänä. Runkosarjakaudella 2008–2009 hän oli eniten jääaikaa alivoimalla saanut NHL-hyökkääjä.
McClement siirtyi helmikuussa 2011, kesken kauden 2010–2011, Colorado Avalancheen pelaajakaupassa, jossa Avalanche sai hänen lisäkseen puolustaja Erik Johnsonin sekä ensimmäisen kierroksen varausvuoron, ja jossa Bluesiin siirtyivät puolustaja Kevin Shattenkirk, hyökkääjä Chris Stewart sekä toisen kierroksen varausvuoro. McClement pelasi Avalanchessa kauden 2010–2011 lopun sekä kauden kauden 2011–2012 ja toimi joukkueen varakapteenina.
Heinäkuussa 2012, aiemman sopimuksensa päätyttyä, McClement siirtyi kaksivuotisella ja kolmen miljoonan dollarin arvoisella sopimuksella Toronto Maple Leafsiin. Hän toimi myös Maple Leafsin varakapteenina. Heinäkuussa 2014 McClement siirtyi yksivuotisella ja miljoonan dollarin arvoisella sopimuksella Carolina Hurricanesiin.
Ura > Maajoukkue

McClement on edustanut Kanadaa yksissä aikuisten arvokilpailuissa, maailmanmestaruuskilpailuissa 2007, ja oli voittamassa tuolloin maailmanmestaruutta. Hän pelasi turnauksessa yhdeksän ottelua ja teki neljä tehopistettä, kaksi maalia ja kaksi syöttöpistettä. Hän on pelannut myös kaksissa nuorten maailmanmestaruuskilpailuissa, 2002 ja 2003. Hän oli voittamassa molempina vuosina nuorten MM-hopeaa.
Aiheesta muualla

Jay McClement The Internet Hockey Databasessa (englanniksi)
Jay McClement Legends of Hockey -sivustolla (englanniksi)
Jawaharlal Nehru

| Jawaharlal Nehru |
| --- | --- |

Intian pääministeri
 15. elokuuta 1947 – 27. toukokuuta 1964  
Seuraaja:  Lal Bahadur Shastri
Henkilötiedot
Syntynyt: 14. marraskuuta 1889 Allahabad, Uttar Pradesh, Brittiläinen Intia
Kuollut: 27. toukokuuta 1964 (74 vuotta) New Delhi, Intia
Ammatti:  asianajaja
Arvonimi: Pandit
Vanhemmat:  Swarupani ja Motilal Nehru
Puoliso:  Kamala Nehru
Tiedot
Puolue:  Intian kongressipuolue
Tutkinnot:  Cambridgen yliopisto
Uskonto:  -
 Nimikirjoitus
Jawaharlal Nehru (hindiksi जवाहरलाल नेहरू, Javāharlāl Nehrū  [ˈdʒəʋaːɦərˈlaːl ˈneːɦru] (ohje), 14. marraskuuta 1889 – 27. toukokuuta 1964), jota kutsuttiin myös nimellä Pandit Nehru (opettaja Nehru) ja Chacha Nehru (setä Nehru), oli yksi Intian itsenäisyysliikkeen tärkeimmistä johtajista ja itsenäisen Intian ensimmäinen pääministeri. Hän toimi tehtävässä 15. elokuuta 1947 lähtien kuolemaansa asti.
Hänen ainoa tyttärensä Indira Gandhi ja tämän poika Rajiv Gandhi toimivat molemmat myös Intian pääministereinä.